EGCO ติดอันดับดัชนี DJSI ต่อเนื่อง 3 ปี
EGCO ติดอันดับดัชนีความยั่งยืน DJSI ต่อเนื่อง 3 ปีซ้อน ตอกย้ำ 30 ปีแห่งความสำเร็จบนเส้นทาง ESG
EGCO ติดอันดับดัชนีความยั่งยืน DJSI ต่อเนื่อง 3 ปีซ้อน ตอกย้ำ 30 ปีแห่งความสำเร็จบนเส้นทาง ESG
16 ธ.ค. 2565

บริษัท ผลิตไฟฟ้า จำกัด (มหาชน) หรือ EGCO ติดอันดับดัชนีความยั่งยืนดาวโจนส์ (Dow Jones Sustainability Indices – DJSI) กลุ่มดัชนีตลาดเกิดใหม่ (Emerging Markets) ประเภทสาธารณูปโภคไฟฟ้า (Electric Utilities) ประจำปี 2565 ต่อเนื่องเป็นปีที่ 3 สะท้อนความสำเร็จในการดำเนินธุรกิจไฟฟ้าและพลังงานครบวงจรตามแนวทาง ESG (Environmental, Social and Governance) ตลอด 30 ปี โดยได้รับคะแนนประเมินอย่างโดดเด่นในมิติสังคม (Social Dimension) โดยเฉพาะการพัฒนาทรัพยากรบุคคลให้มีทักษะความรู้ความสามารถและพร้อมรับมือกับความเปลี่ยนแปลงอยู่เสมอ สอดคล้องกับสภาพแวดล้อมทางธุรกิจที่มุ่งสู่สังคมคาร์บอนต่ำ
นายเทพรัตน์ เทพพิทักษ์ กรรมการผู้จัดการใหญ่ EGCO เปิดเผยว่า การได้รับคัดเลือกเป็นสมาชิกดัชนีความยั่งยืน DJSI ต่อเนื่องเป็นปีที่ 3 สะท้อนถึงมาตรฐานการดำเนินงานของ EGCO ตามแนวทางการพัฒนาอย่างยั่งยืนในระดับสากล และตอกย้ำทิศทางในการดำเนินธุรกิจภายใต้แนวคิด “Cleaner, Smarter and Stronger to Drive Sustainable Growth” เพื่อสร้างการเติบโตอย่างมั่นคงและยั่งยืนควบคู่กับการสร้างมูลค่าเพิ่มให้แก่ผู้มีส่วนได้เสียทุกภาคส่วน โดยผลการประเมินดัชนี DJSI ในปีนี้ EGCO ได้รับคะแนนในมิติสังคมเพิ่มขึ้นอย่างโดดเด่น โดยเฉพาะด้านการพัฒนาทรัพยากรบุคคลให้มีทักษะความรู้ความสามารถ พร้อมรับมือกับความเปลี่ยนแปลงอยู่เสมอ เพื่อสร้างความเข้มแข็งจากภายในองค์กร ซึ่งจะนำไปสู่การสร้างคุณค่าและความยั่งยืนให้แก่สังคมภายนอกในที่สุด
ทั้งนี้ EGCO มุ่งขับเคลื่อนธุรกิจสู่สังคมคาร์บอนต่ำอย่างยั่งยืน ด้วยการตั้งเป้าหมายบรรลุความเป็นกลางทางคาร์บอน (Carbon Neutral) ภายในปี 2593 และเป้าหมายระยะกลาง มุ่งเพิ่มสัดส่วนการผลิตไฟฟ้าจากพลังงานหมุนเวียนเป็น 30% และลดการปล่อยปริมาณก๊าซคาร์บอนไดออกไซด์ต่อหน่วยไฟฟ้าที่ผลิตได้ (Carbon Emission Intensity) ลง 10% ภายในปี 2573 โดยมุ่งขยายธุรกิจไฟฟ้าที่ผลิตจากพลังงานหมุนเวียนและพัฒนาพลังงานสะอาดใหม่ๆ ในพื้นที่ที่มีฐานธุรกิจอยู่แล้ว โดยเฉพาะในประเทศสหรัฐอเมริกา
ขณะเดียวกันจะบริหารสินทรัพย์และโรงไฟฟ้าที่มีอยู่ให้มีประสิทธิภาพสูงสุดและปลดปล่อยคาร์บอนให้น้อยที่สุด ด้วยการพัฒนาเทคโนโลยีที่ช่วยลดการปล่อยคาร์บอนและนำมาใช้กับโรงไฟฟ้า   ควบคู่กับการดูแลชุมชนและสังคมในทุกพื้นที่ที่ดำเนินกิจการ ตลอดจนการดูแลสิ่งแวดล้อม อนุรักษ์และฟื้นฟูป่าต้นน้ำ ผ่านการดำเนินงานของ “มูลนิธิไทยรักษ์ป่า” องค์กรสาธารณกุศลที่ EGCO ก่อตั้งและสนับสนุนการดำเนินงานมากว่า 20 ปี
ทั้งนี้ DJSI จัดทำโดย S&amp;P Global ถือเป็นดัชนีที่ใช้ประเมินประสิทธิผลการดำเนินธุรกิจตามแนวทางการพัฒนาอย่างยั่งยืนของบริษัทชั้นนำระดับโลก เพื่อให้มั่นใจว่าบริษัทมีการบริหารจัดการที่มีประสิทธิภาพในทุกมิติ ทั้งด้านเศรษฐกิจ สิ่งแวดล้อม สังคม และการกำกับดูแลกิจการหรือธรรมาภิบาล รวมทั้งเป็นดัชนี ที่กองทุนต่าง ๆ จากทั่วโลกใช้เป็นเกณฑ์อ้างอิงในการพิจารณาการลงทุน โดยบริษัทที่ได้รับการรับรอง DJSI จะสามารถสร้างผลตอบแทนที่ยั่งยืนให้แก่นักลงทุน รวมถึงสร้างคุณค่าระยะยาวให้แก่ผู้มีส่วนได้เสีย